Oficiālais Vēstnesis L 215 , 07/08/1997 Lpp. 0046 - 0047



Komisijas Lēmums (1997. gada 9. jūlijs) par kopējiem tehniskiem noteikumiem attiecībā uz pieslēguma prasībām, kas piemērojamas tādu termināliekārtu saskarnēm, ko paredzēts pieslēgt ONP ciparsignālu nomātām līnijām ar datu pārraides ātrumu 64 kb/s bez ierobežojuma (1. grozījums) (Dokuments attiecas uz EEZ) (97/522/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 29. aprīļa Direktīvu 91/263/EEK par dalībvalstu tiesību aktu tuvināšanu attiecībā uz telekomunikāciju termināliekārtām, tostarp to atbilstības savstarpēju atzīšanu [1], kas grozīta ar Direktīvu 93/68/EEK [2], un jo īpaši tās 6. panta 2. punkta otro ievilkumu, tā kā Komisija noteikusi pasākumu, ar kuru norāda termināliekārtas tipu, attiecībā uz ko vajadzīgi šie kopējie tehniskie noteikumi, kā arī attiecīgā deklarācija par šo noteikumu piemērojuma jomu; tā kā jāpieņem atbilstīgi saskaņotie standarti vai daļa no tiem, kas īsteno pamatprasības, kas pārveidojamas vispārējos tehniskos noteikumos; tā kā, lai nodrošinātu ražotājiem nepārtrauktu tirgus pieejamību, jāpieņem pārejas noteikumi attiecībā uz iekārtām, kas apstiprinātas ar Komisijas Lēmumu 94/821/EK [3]; tā kā, beidzoties pārejas laikam, Lēmums 94/821/EK jāatceļ; tā kā ar šo lēmumu pieņemtie kopējie tehniskie noteikumi ir saskaņā ar ACTE atzinumu, IR PIEŅĒMUSI ŠO LĒMUMU. 1. pants 1. Šo lēmumu piemēro termināliekārtām, ko paredzēts pieslēgt tāda publisko telekomunikāciju tīkla pieslēguma punktam, ko veido atvērta tīkla nodrošināšanas principiem pakļautas ciparsignālu nomātas līnijas bez ierobežojuma ar datu pārraides ātrumu 64 kb/s un ar okteta integritāti, kam izmanto 120 omu saskarnes un uz ko attiecas 2. panta 1. punktā definētais saskaņotais standarts. 2. Šis lēmums nosaka kopējus tehniskos noteikumus, kas aptver vispārējās pieslēguma prasības, kas piemērojamas 1. punktā paredzētajām termināliekārtām. 2. pants 1. Kopējie tehniskie noteikumi ietver saskaņoto standartu, ko kompetentā standartizācijas iestāde izstrādājusi, lai pēc iespējas īstenotu pamatprasības, kas paredzētas Direktīvas 91/263/EEK 4. panta c), d) un f) apakšpunktā. Norāde uz standartu ir pielikumā. 2. Termināliekārtas, uz ko attiecas šis lēmums, atbilst 1. punktā minētajiem kopējiem tehniskajiem noteikumiem, kuri atbilst Direktīvas 91/263/EEK 4. panta a) un b) apakšpunktā minētajām pamatprasībām, kā arī prasībām citās piemērojamās direktīvās, jo īpaši Padomes Direktīvās 73/23/EEK [4]un 89/336/EEK [5]. 3. pants Paziņotās iestādes, kas izraudzītas veikt Direktīvas 91/263/EEK 9. pantā minētās procedūras, attiecībā uz termināliekārtām, uz kurām attiecas šā lēmuma 1. panta 1. punkts, vēlākais gadu pēc šā lēmuma izziņošanas piemēro 2. panta 1. punktā minēto saskaņoto standartu vai nodrošina tā piemērošanu. 4. pants 1. Lēmumu 94/821/EK atceļ vienu gadu pēc šā lēmuma izziņošanas dienas. 2. Saskaņā ar Lēmumu 94/821/EK apstiprinātas termināliekārtas var turpināt laist tirgū un nodot ekspluatācijā, ja šo apstiprinājumu piešķir ne vēlāk kā vienu gadu pēc šā lēmuma izziņošanas. 5. pants Šis lēmums ir adresēts dalībvalstīm. Briselē, 1997. gada 9. jūlijā Komisijas vārdā – Komisijas loceklis Martin Bangemann [1] OV L 128, 23.5.1991., 1. lpp. [2] OV L 220, 31.8.1993., 1. lpp. [3] OV L 339, 29.12.1994., 81. lpp. [4] OV L 77, 26.3.1973., 29. lpp. [5] OV L 139, 23.5.1989., 19. lpp. -------------------------------------------------- PIELIKUMS Norāde uz attiecīgo harmonizēto standartu Šā lēmuma 2. pantā minētais harmonizētais standarts ir šāds: Komerciālās telekomunikācijas (BTC) ciparsignālu nomāta līnija bez ierobežojuma ar datu pārraides ātrumu 64 kb/s (D64 U) Piesaistes prasības, kas piemērojamas termināliekārtu saskarnēm ETSI Eiropas Telekomunikāciju standartu institūts ETSI sekretariāts TBR 14 – 1994. gada aprīlis, grozījumi izdarīti ar TBR014/A1 – 1996. gada janvāris (bez priekšvārda) Papildu informācija Eiropas Telekomunikāciju standartu institūts ir atzīts saskaņā ar Padomes Direktīvu 83/189/EEK [1]. Minētais saskaņotais standarts ir izveidots pēc pilnvaras, kas piešķirta saskaņā ar attiecīgajām procedūrām Padomes Direktīvā 83/189/EEK. Iepriekš minētā saskaņotā standarta pilnu tekstu var iegūt pēc adreses: European Telecommunications Standards Institute 650 Route des Lucioles F–06921 Sophia Antipolis Cedex | Commission of the European Communities, DG XIII/A/2 – (BU 31 1/7), rue de la Loi/Wetstraat 200, B – 1040 Brussels | [1] OV L 109, 26.4.1983., 8. lpp. --------------------------------------------------